ส่วนที่ 2

10. การควบคุมภายใน

บริษัทได้ให้ความสำคัญต่อระบบการควบคุมภายใน
ด้วยการจัดโครงสร้างองค์กรที่จะช่วยให้ฝ่ายบริหารสามารถดำเนินงานได้อย่างมีประสิทธิภาพ
โดยแบ่งสายงานหลักออกเป็น 2 สายงาน คือ สายการตลาด และสายบริหาร
มีผู้ช่วยผู้จัดการใหญ่เป็นผู้ดูแลรับผิดชอบ
รวมทั้งได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of Best
Practices) ตามแนวทางของตลาดหลักทรัพย์แห่งประเทศไทย
และในด้านการกำกับและติดตามการวัดผลการดำเนินงานของแต่ละบริษัทย่อย
บริษัทได้จัดให้มีการจัดตั้งคณะกรรมการและผู้บริหารของ
แต่ละบริษัทย่อยเป็นผู้กำกับดูแลกิจการโดยได้ส่งกรรมการของบริษัทเข้าไปเป็นตัวแทนในบริษัทย่อย
ในจำนวนประมาณกึ่งหนึ่งของจำนวนคณะกรรมการทั้งหมดของบริษัทย่อยนั้นๆ
และกำหนดการประชุมและรายงานตาม รูปแบบที่กำหนดเป็นมาตรฐานทุกๆ เดือนเป็นอย่างน้อย
รวมทั้งได้มีการกำกับดูแลในระดับผู้บริหารของบริษัทและคณะกรรมการบริษัทด้วยในอีกระดับหนึ่ง
เพื่อให้เกิดความมั่นใจว่ามีการติดตามผลการดำเนินงานอย่างใกล้ชิด ตลอดจนการสั่งการให้แก้ไข
ปรับปรุงการดำเนินงานของกิจการอย่างถูกต้องและเหมาะสม นอกจากนี้
หากบริษัทย่อยมีการดำเนินธุรกิจที่กระทบต่อบริษัทอย่างมีนัยสำคัญ
บริษัทย่อยนั้นจะต้องมาขออนุมัติจากที่ประชุมคณะกรรมการของบริษัทก่อน เช่น การลงทุนในบริษัทใดๆ
ฯลฯ

บริษัทได้จัดให้มีการจัดตั้งคณะกรรมการและผู้บริหารของแต่ละบริษัทย่อยเป็นผู้กำกับดูแลกิจการ
โดยมีกำหนดการประชุมและรายงานตามรูปแบบที่กำหนดเป็นมาตรฐานทุก ๆ เดือนเป็นอย่างน้อย
รวมทั้งได้มีการกำกับดูแลในระดับผู้บริหารและคณะกรรมการบริษัทด้วยในอีกระดับหนึ่ง
เพื่อให้เกิดความมั่นใจว่ามีการติดตามผลการดำเนินงานอย่างใกล้ชิด รวมทั้งการสั่งการให้แก้ไข
ปรับปรุงการดำเนินงานของกิจการอย่างถูกต้องและเหมาะสม

นอกจากนี้ คณะกรรมการบริษัทได้แต่งตั้งคณะกรรมการตรวจสอบขึ้น
โดยมีขอบเขตอำนาจหน้าที่ในการกำกับดูแลระบบรายงานทางการเงินของบริษัท
และบริษัทย่อยให้มีการปฏิบัติตามมาตรฐานการบัญชีที่ เหมาะสมกับการดำเนินธุรกิจ
ข้อกำหนดของตลาดหลักทรัพย์ฯ และกฎหมายที่เกี่ยวข้อง การปฏิบัติตามหลักการบรรษัทภิบาล
การประเมินการบริหารความเสี่ยง การควบคุมภายในให้เหมาะสมและมีประสิทธิภาพ
กำกับดูแลระบบงานตรวจสอบให้ได้มาตรฐานการตรวจสอบที่ดี คัดเลือกและแต่งตั้งผู้สอบบัญชี
รวมทั้งงานอื่นๆ ที่คณะกรรมการบริษัทได้มอบหมาย ดังรายละเอียดที่ปรากฏในส่วนที่ 2 ข้อ 9.1

ในปี 2545 นับตั้งแต่วันจัดตั้งบริษัทเมื่อวันที่ 12 กรกฎาคม 2545 สิ้นสุดวันที่ 31 ธันวาคม 2545
คณะกรรมการตรวจสอบได้พิจารณาและให้ความเห็นว่า งบการเงินประจำปี 2545
พร้อมทั้งหมายเหตุประกอบงบการเงินของบริษัทนั้นเป็นไปตามมาตรฐานการบัญชีและประกาศของสำนักงาน
กลต. และตลาดหลักทรัพย์ฯ
โดยมีความเห็นเช่นเดียวกับผู้สอบบัญชีที่ได้แสดงความเห็นในรายงานผู้สอบบัญชีแบบไม่มีเงื่อนไข
นอกจากนั้นคณะกรรมการตรวจสอบได้ให้ความเห็นในส่วนของระบบการควบคุมภายในของบริษัทว่า
บริษัทมีระบบการควบคุม
ภายในที่เหมาะสมกับสภาพธุรกิจและไม่พบว่ามีจุดอ่อนที่เป็นสาระสำคัญซึ่งสอดคล้องกับความเห็นของผู้สอบบัญชี
(ดังรายงานคณะกรรมการตรวจสอบ ครั้งที่ 1 ตามเอกสารแนบ 3
และรายงานของผู้สอบบัญชีรับอนุญาต ตามเอกสารแนบ 4)

นอกจากนี้ ในการประชุมคณะกรรมการบริษัท ครั้งที่ 10 (1/2546) เมื่อวันที่ 27 กุมภาพันธ์ 2546
โดยมีคณะกรรมการตรวจสอบทั้งสามท่านเข้าร่วมประชุมด้วย
คณะกรรมการบริษัทได้ศึกษาและทำการประเมินแบบประเมินความเพียงพอของระบบการควบคุมภายในอย่างชัดเจนและครบถ้วน
โดยสามารถสรุปความเห็นเกี่ยวกับระบบการควบคุมภายในของบริษัทว่ามีความเพียงพอ
และมีความเห็นในแต่ละด้าน ดังต่อไปนี้

1)  องค์กรและสภาพแวดล้อม

  ในปัจจุบัน บริษัทได้ใช้ข้อกำหนดเกี่ยวกับจริยธรรม นโยบาย
  และระเบียบวิธีปฏิบัติงานในธุรกรรมด้านการเงิน การจัดซื้อ
  และการบริหารทั่วไปของบริษัทปูนซิเมนต์ไทย จำกัด (มหาชน) เป็นแนวทางในการควบคุมภายใน
  มีระบบการจัดฝึกอบรมให้ความรู้
  ทักษะในการปฏิบัติงานแก่พนักงานเพื่อให้สามารถปฏิบัติงานได้อย่างมีประสิทธิภาพ
  ตลอดจนได้ระบุอำนาจหน้าที่ของพนักงานระดับต่างๆ
  และผู้บริหารไว้เป็นลายลักษณ์อักษรอย่างชัดเจน มีการแบ่งแยกหน้าที่ และการทำงานเป็นขั้นตอน
  รวมถึงการกำหนดจุดที่จะตรวจสอบการทำงานไว้อย่างเหมาะสมเพื่อป้องกันการทุจริตที่อาจเกิดขึ้น
  มีระบบการบริหารความเสี่ยง
  และการควบคุมการปฏิบัติงานของฝ่ายบริหารเพื่อป้องกันการเกิดความขัดแย้งทางผลประโยชน์
  โดยการปฏิบัติงานดังกล่าว บริษัทได้นำระบบคอมพิวเตอร์มาใช้ในการปฏิบัติงาน
  เพื่อให้ข้อมูลมีความถูกต้องสมบูรณ์เพียงพอต่อการตัดสินใจ
  ซึ่งได้มีการจัดเก็บข้อมูลเอกสารการลงบัญชีไว้อย่างเหมาะสม

  ทั้งนี้ เนื่องจากบริษัทเป็นบริษัทจัดตั้งใหม่และเพิ่งเริ่มประกอบกิจการ
  การทบทวนเป้าหมายในการปฏิบัติงาน จึงคาดว่าจะเริ่มมีการดำเนินงานในไตรมาส 1/2546
  โดยในส่วนของการจัดทำข้อกำหนดเกี่ยวกับจริยธรรม (Code of Conduct) นโยบาย
  และระเบียบวิธีปฏิบัติงานเป็น ลายลักษณ์อักษรนั้น
  คาดว่าจะสามารถจัดทำเป็นข้อกำหนดของบริษัทให้แล้วเสร็จได้ภายในไตรมาส 2/2546

2)  การบริหารความเสี่ยง

  ในปัจจุบัน บริษัทได้มีการดำเนินการจัดทำระบบการบริหารความเสี่ยง
  โดยจะเริ่มให้มีการประเมินความเสี่ยงอย่างสม่ำเสมอทุกๆ 6 เดือน ตั้งแต่ไตรมาส 2/2546
  เป็นต้นไป อย่างไร ก็ตาม บริษัทยังคงอยู่ระหว่างการวิเคราะห์ปัจจัยเสี่ยง
  และการจัดทำระบบการติดตามสาเหตุปัจจัยเสี่ยงและมาตรการในการลดความเสี่ยง
  โดยคาดว่าจะสามารถจัดทำให้แล้วเสร็จได้ภายในไตรมาส 2/2546

3)  การควบคุมการปฏิบัติงานของฝ่ายบริหาร

  คณะกรรมการมีความเห็นต่อแบบประเมินว่า
  บริษัทมีระบบการควบคุมภายในเกี่ยวกับการทำธุรกรรมกับผู้ถือหุ้นรายใหญ่ กรรมการ
  ผู้บริหารและบุคคลที่เกี่ยวข้อง อย่างเพียงพอและรัดกุมแล้ว

4)  ระบบสารสนเทศและการสื่อสารข้อมูล

  คณะกรรมการมีความเห็นต่อแบบประเมินว่า
  ระบบสารสนเทศของบริษัทสามารถสื่อสารข้อมูลไปยังผู้ที่เกี่ยวข้องได้อย่างถูกต้องสมบูรณ์ มีคุณภาพ
  และเพียงพอต่อการตัดสินใจ

5)  ระบบการติดตาม

  เนื่องจากบริษัทเป็นบริษัทจัดตั้งใหม่และเพิ่งเริ่มประกอบกิจการ ดังนั้น
  ระบบการติดตามต่างๆของบริษัท จะเริ่มมีการติดตามผลได้ ตั้งแต่ไตรมาส 1/2546 เป็นต้นไป

  (รายละเอียดของแบบประเมินความเพียงพอของระบบการควบคุมภายใน ปรากฏตามเอกสารแนบ
  5)

สำหรับปี 2546 บริษัทจะได้ว่าจ้างสำนักงานตรวจสอบของบริษัทปูนซิเมนต์ไทย จำกัด (มหาชน)
ให้ปฏิบัติหน้าที่ตรวจสอบและรายงานผลการปฏิบัติงานโดยตรงกับคณะกรรมการตรวจสอบ
ในการปฏิบัติงานของสำนักงานตรวจสอบจะมีการจัดทำรายงานเสนอคณะกรรมการตรวจสอบเพื่อพิจารณาและประเมินผลตามแผนงานที่ได้กำหนดไว้ในทุกไตรมาส
ซึ่งคณะกรรมการตรวจสอบจะนำเสนอรายงานต่อไปยังคณะกรรมการบริษัทเช่นเดียวกัน